Hond en sy boerbok-maat onafskeidbaar | Netwerk24
Hond en sy boerbok-maat onafskeidbaar
Deur Jackie Kruger 16 Mei 2019 06:36
'n Ongewone vriendskap tussen 'n boerbok en 'n hond by die plaaslike dierebeskermingsvereniging het diereliefhebbers behoorlik gaande.
Marietjie en haar beste maat, die boerbok Grietjie, by die Garden Route-dierebeskermingsvereniging in George. Foto: Garden Route DBV
Grietjie, die boerbok, en Marietjie, 'n pointer-kruising, is onafskeidbaar, sê Andrea Auerbach van die Garden Route DBV in George.
Die twee is in Maart by 'n vakansieoord in George gekry.
"Ons het talle klagtes van die oord gehad oor honde en 'n bok wat daar rondhardloop," sê Auerbach. "Ná 'n hele paar probeerslae om hulle te vang het ons byna tou opgegooi, maar op 'n dag kon personeellede die bok en die hond in 'n rondawel inlok en het hulle ons gebel. Niemand weet waar die twee vandaan kom nie en niemand het hulle kom opeis nie."
Die twee is na die DBV gebring waar hulle alles saamdoen. Hulle slaap in een hok, loop, eet en speel saam.
Volgens Auerbach het hulle probeer om die twee te skei, maar verniet.
"Marietie tjank verskriklik as Grietjie nie by haar is nie, en Grietjie skree weer blou moord as Marietjie nie daar is nie," sê sy.
Die ongewone maats het heelwat belangstelling onder die publiek ontlok en dit lyk of hulle binnekort aangeneem sal word en 'n nuwe tuiste sal kry.
"Ons is besig om die aanneming deur mense op 'n kleinhoewe te finaliseer," sê Auerbach.
Vir meer inligting oor nog diere wat by die DBV aangeneem kan word, besoek die Garden Route Facebookblad of besoek die DBV by Ossie Urbanweg in George se nywerheidsgebied.
Hier by Marietjie en Grietjie is Vanessa Lucas (links) en Andrea Auerbach van die Garden Route-dierebeskermingsvereniging in George.Foto: Garden Route DBV
Marietjie en Grietjie doen alles saam, volgens die Garden Route-dierebeskermingsvereniging in George. Foto: Garden Route DBV